text: Stormuheld på de syddanske veje
  10 januar 2015 kl. 13.51
  Inden for de seneste timer har tre færdselsuheld ramt Sydjylland.
  Et uheld mellem Nørre Nebel og Outrup medførte, at vejen var spærret i begge retninger i en time.
  Fra Frøslev mod Haderslev på den Sønderjyske motorvej mellem Årslev rasteplads og Aabenraa N er der et uheld, hvor en lastbil med trailer er væltet.
  Og på rute 13 Viborg Hovedvej mellem Brædstrupvej i Hedensted og Tørring væltede en lastbil også og spærrede vejen.
  Der er ingen meldinger om personskader i de tre ulykker.
  